Oppasser wat baba gooi in hof‘n Skermskoot uit die video. ŉ Baba-oppasser wat op beeldmateriaal vasgevang is waar sy ŉ nege maande oue baba hardhandig in haar bababed neergooi, het Woensdag in die hof verskyn. Nicolin Hoëses word van poging tot moord aangekla nadat sy op video vasgevang is waar sy vir klein Laila Theron by haar huis in Outjo, Namibië, hardhandig in haar bababed neergegooi en weer aan haar enkel uit die bed opgetel het. Annemarie Theron, Laila se ma, het aan Maroela Media gesê sy was Woensdag in die hof toe Hoëses verskyn het. Volgens Theron is Hoëses op borgtog vrygelaat en sal sy op 28 Mei 2018 weer in die hof verskyn. Johan, Annemarie en Laila Theron. Foto: Verskaf Maroela Media het vroeër berig die beeldmateriaal, wat voorheen wyd op sosiale media versprei is, is vasgevang nadat Theron vermoed het alles is nie pluis wanneer Laila bedags by die huis opgepas word nie. Theron het vroeër aan Maroela Media gesê sy het rooi merke aan Laila se voete, nek en skouer opgemerk en dit het voorgekom asof Laila bang was om na Hoëses toe te gaan. Theron en haar man het ŉ program op hul skootrekenaars afgelaai waarmee ŉ video gemaak kan word deur die skootrekenaar se kamera. Hulle het een van die rekenaars in die slaapkamer geplaas en die ander in die sitkamer. Dit is toe dat die beeldmateriaal vasgevang is waarop gesien kan word hoe Laila hardhandig in haar bababed gegooi word en weer aan haar enkel uit die bed opgetel word. Theron het aan Maroela Media gesê op die res van die beeldmateriaal kan onder meer gehoor word hoe Laila se mond toegedruk word wanneer sy huil. Daar kan ook gesien word hoe sy hardhandig rondgeruk word wanneer haar doek omgeruil word. Theron het ŉ saak by die polisie aanhangig gemaak en Hoëses is in hegtenis geneem. Kyk die video van die voorval hier.